आंध्र प्रदेश में जारी रहेगा नाइट कर्फ्यू, ये होगी टाइमिंग
आंध्र प्रदेश में रात 10 बजे से सुबह छह बजे तक कोविड कर्फ्यू कुछ और समय के लिए जारी रहेगा।
अमरावती: आंध्र प्रदेश में रात 10 बजे से सुबह छह बजे तक कोविड कर्फ्यू कुछ और समय के लिए जारी रहेगा। ईस्ट गोदावरी और वेस्ट गोदावरी जिले में संक्रमण की दर पांच प्रतिशत से अधिक होने के बावजूद कर्फ्यू के समय में ढील दी गई है, जैसा बाकी 11 जिलों में किया गया है। सभी जिलों में दुकानें तथा अन्य प्रतिष्ठान प्रतिदिन सुबह छह बजे से रात नौ बजे तक खोले जा सकेंगे और रात 10 बजे से निषेधाज्ञा लागू रहेगी। सरकार ने धारा 144 के तहत कर्फ्यू के दौरान निषेधाज्ञा का पालन कड़ाई से करने का निर्णय लिया है। मुख्यमंत्री वाई एस जगन मोहन रेड्डी ने सोमवार को एक उच्च स्तरीय कोविड-19 समीक्षा बैठक में अधिकारियों को निर्देश दिया कि कोरोना वायरस के प्रसार के नियंत्रण के लिए बेहद सावधानी से नियमों का पालन करना सुनिश्चित किया जाए। मुख्यमंत्री कार्यालय की ओर से जारी एक विज्ञप्ति में कहा गया कि मास्क न पहनने पर शिकायत दर्ज कराने के लिए लोगों को एक विशेष वाट्सएप नंबर दिया जाएगा।गौरतलब है कि आंध्र प्रदेश में रविवार को कोविड-19 से 16 और मरीजों की मौत के बाद मृतकों की संख्या बढ़कर 13,002 हो गई। पिछले तीन महीने में संक्रमण से दैनिक मौतों का यह सबसे कम आंकड़ा है। राज्य में पिछले 24 घंटे में संक्रमण के 2,665 मामले सामने आने के साथ ही 3,231 मरीज संक्रमण मुक्त हुए हैं। स्वास्थ्य बुलेटिन के अनुसार, राज्य में संक्रमण के अब तक 19,22,843 मामले सामने आए हैं, जिनमें से 18,81,161 मरीज स्वस्थ हो गए। वहीं, मृतकों की कुल संख्या 13,002 है। यहां अब 28,680 मरीजों का उपचार चल रहा है। स्वास्थ्य बुलेटिन के मुताबिक, में पूर्वी गोदावरी जिले से 529, चित्तूर से 353, पश्चिमी गोदावरी से 293, प्रकाशम जिले से 285, कृष्णा से 281 और गुंटूर से 223 मामले सामने आए।